SK Úradný vestník Európskej únie L 281/14

VYKONÁVACIE ROZHODNUTIE KOMISIE

z 21. októbra 2013,

ktorým sa mení časť 1 prílohy E k smernici Rady 92/65/EHS, pokiaľ ide o vzor veterinárneho certifikátu pre zvieratá z chovov

[oznámené pod číslom C(2013) 6719]

(Text s významom pre EHP)

(2013/518/EÚ)

EURÓPSKA KOMISIA,

so zreteľom na Zmluvu o fungovaní Európskej únie,

so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I smernice 90/425/EHS, a na ich dovoz do Spoločenstva (1), a najmä na jej prvý odsek článku 22,

keďže:

(1) V článku 10 smernice 92/65/EHS sa stanovujú veterinárne požiadavky, ktoré musia byť splnené na účely obchodovania so psami, mačkami a fretkami v Únii. Stanovuje sa v ňom, okrem iného, že uvedené zvieratá musia spĺňať podmienky uvedené v článku 6, a ak je to uplatniteľné, v článku 7 nariadenia Európskeho parlamentu a Rady (EÚ) č. 576/2013 z 12. júna 2013 o nekomerčnom premiestňovaní spoločenských zvierat, ktorým sa zrušuje nariadenie (ES) č. 998/2003 (2).

(2) V článku 6 nariadenia (EÚ) č. 576/2013 sa okrem iného stanovuje, že uvedené zvieratá musí sprevádzať identifikačný doklad vo forme pasu v súlade so vzorom, ktorý má schváliť Komisia. Vzor uvedeného pasu je stanovený v prílohe III k vykonávaciemu nariadeniu Komisie (EÚ) č. 577/2013 z 28. júna 2013 o vzorových identifikačných dokladoch na nekomerčné premiestňovanie psov, mačiek a fretiek, o zostavení zoznamov území a tretích krajín a požiadavkách na formát, grafickú úpravu a jazyky vo vyhláseniach potvrdzujúcich súlad s určitými podmienkami stanovenými v nariadení Európskeho parlamentu a Rady (EÚ) č. 576/2013 (3).

(3) V článku 7 nariadenia (EÚ) č. 576/2013 sa stanovuje, že členské štáty môžu za určitých podmienok povoliť nekomerčné premiestňovanie mladých psov, mačiek a fretiek na svoje územie z iných členských štátov, ak neboli vakcinované proti besnote, prípadne ak boli vakcinované, ale ešte nezískali ochrannú imunitu voči tejto chorobe. V prípade, že takéto premiestňovanie povolia, informujú o tom verejnosť prostredníctvom internetových stránok, na ktoré Komisia uvedie odkaz na svojej internetovej stránke, ktorá sa môže používať na obchodné účely.

(4) V článku 10 smernice 92/65/EHS sa okrem toho stanovuje, že psy, mačky a fretky musí sprevádzať veterinárny certifikát, ktorý zodpovedá vzoru v časti 1 prílohy E k uvedenej smernici.

(5) Po zrušení nariadenia Európskeho parlamentu a Rady (ES) č. 998/2003 z 26. mája 2003 o veterinárnych požiadavkách uplatniteľných na nekomerčné premiestňovanie spoločenských zvierat a ktorým sa mení a dopĺňa smernica Rady 92/65/EHS (4) nariadením (EÚ) č. 576/2013, je potrebné zmeniť vzor uvedeného veterinárneho certifikátu s cieľom nahradiť odkazy na nariadenie (ES) č. 998/2003 odkazmi na nariadenie (EÚ) č. 576/2013.

(6) Veterinárny certifikát stanovený v časti 1 prílohy E k smernici 92/65/EHS zohľadňuje nariadenie Komisie (EÚ) č. 388/2010 zo 6. mája 2010, ktorým sa vykonáva nariadenie Európskeho parlamentu a Rady (ES) č. 998/2003, pokiaľ ide o maximálny počet spoločenských zvierat určitých druhov, ktoré môžu byť predmetom nekomerčného premiestňovania, (5) v ktorom sa stanovuje, že požiadavky a kontroly stanovené v smernici 92/65/EHS sa majú uplatňovať na premiestňovanie viac ako piatich spoločenských zvierat, ak sa zvieratá premiestňujú do členského štátu z iného členského štátu alebo tretej krajiny, ktoré sú uvedené v oddiele 2 časti B prílohy II k nariadeniu (ES) č. 998/2003.

(7) Pravidlá stanovené v nariadení (EÚ) č. 388/2010 boli preskúmané a zaradené do nariadenia (EÚ) č. 576/2013. Odkazy na nariadenie (EÚ) č. 388/2010 vo vzore veterinárneho certifikátu stanoveného v časti 1 prílohy E k smernici 92/65/EHS by sa preto mali vypustiť.

(8) Smernica 92/65/EHS by sa preto mala zodpovedajúcim spôsobom zmeniť.

(9) S cieľom vyhnúť sa narušeniu obchodu by sa pri splnení určitých podmienok malo počas prechodného obdobia pred dátumom uplatňovania tohto rozhodnutia povoliť používanie veterinárnych certifikátov vydaných v súlade s časťou 1 prílohy E k smernici 92/65/EHS.

(10) Toto rozhodnutie by sa malo uplatňovať od dátumu uplatňovania nariadenia (EÚ) č. 576/2013.

(11) Opatrenia stanovené v tomto rozhodnutí sú v súlade so stanoviskom Stáleho výboru pre potravinový reťazec a zdravie zvierat,

PRIJALA TOTO ROZHODNUTIE:

Článok 1

Časť 1 prílohy E k smernici 92/65/EHS sa nahrádza textom prílohy k tomuto rozhodnutiu.

Článok 2

Počas prechodného obdobia do 29. apríla 2015 môžu členské štáty povoliť obchodovanie so psami, mačkami a fretkami z chovov, ktoré sprevádza veterinárny certifikát vydaný najneskôr 28. decembra 2014 v súlade so vzorom stanoveným v časti 1 prílohy E k smernici 92/65/EHS v jej verzii pred zmenami zavedenými týmto rozhodnutím.

Článok 3

Toto rozhodnutie sa uplatňuje od 29. decembra 2014.

Článok 4

Toto rozhodnutie je určené členským štátom.

V Bruseli 21. októbra 2013 Za Komisiu Tonio BORG člen Komisie

(1) Ú. v. ES L 268, 14.9.1992, s. 54.

(2) Ú. v. EÚ L 178, 28.6.2013, s. 1.

(3) Ú. v. EÚ L 178, 28.6.2013, s. 109.

(4) Ú. v. EÚ L 146, 13.6.2003, s. 1.

(5) Ú. v. EÚ L 114, 7.5.2010, s. 3.